રાજકોટ : એસટી કર્મચારીઓની સાતમું પગાર પંચ, ગ્રેચ્યુઇટી ૨૦ લાખ તેમજ બાકી ભથ્થાઓ અંગેની પડતર માગણીઓ ટૂંક સમયમાં નહીં ઉકેલાઇ તો આગામી સાતમ આઠમના તહેવારો ટાંકણે એસટી કર્મચારીઓ હડતાલનો ધોકો પછાડે તેવા એંધાણ દેખાઇ રહ્યા છે. રાજ્યના ચારેય ઝોનના યુનિયનોની મળેલી બેઠકમાં કેટલાક મહત્વના ઠરાવો કરી પડતર માગણીઓ મુદ્દે હડતાલની ચિમકી ઉચ્ચારવામાં આવી હતી. અન્ય વિભાગોની જેમ એસટીમાં પણ ખાનગીકરણની પ્રક્રિયા શરૂ કરવા તૈયારીઓ શરૂ થઇ છે ત્યારે યુનિયનોએ નારાજગી નોંધાવી છે. ઉપરાંત અપિલ પ્રોસેઝરમાં સુધારાની પ્રક્રિયા સામે પણ કર્મીઓએ વિરોધ નોંધાવ્યો છે. અમદાવાદ ખાતે યોજાયેલી ચારેય યુનિયનોની બેઠકમાં રાજ્યભરના એસટીના પ્રતિનિધિઓ હાજર રહ્યા હતા. જેમાં સાતમાં પગાર પંચ તેમજ બાકી ભથ્થાઓ અંગેની માગણીઓ ત્વરિત સ્વિકારવામાં આવે તેવી માગ ઉઠી હતી. મહિલાઓની વ્યાપક ભરતી થતાં દરેક ડેપોમાં નાઇટ હોલ્ટ માટે આરામગૃહમાં મહિલાઓ માટે અલગ વ્યવસ્થા તેમજ અલગ ટોઇલેટ-બાથરૂમની વ્યવસ્થા ઉભી કરવા માગણી મુકાઇ હતી. આ સિવાય કિલોમીટર પુરા થઇ ગયા હોય તેવી બસોમાં અકસ્માત સમયે ડ્રાઇવર કંડક્ટરોને સીધા જવાબદાર નહીં ઠેરવવા પણ માગ ઉઠી હતી. નીચે આપેલી લીંક પર ક્લિક કરીને જોડાઓ સંદેશ ન્યૂઝ સાથે.